苏轼
送范景仁游洛中
小人真闇事，闲退岂公难。
道大吾何病，言深听者寒。
忧时虽早白，住世有还丹。
得酒相逢乐，无心所遇安。
去年行万里，蜀路走千盘。
投老身弥健，登山意未阑。
西游为樱笋，东道尽鹓鸾。
杖履携儿去，园亭借客看。
折花斑竹寺，弄水石楼滩。
鬻马衰怜白，惊雷怯笑韩。
藓书标洞府，（欧阳永叔尝游嵩山，日暮，于绝壁上见苔藓成文，云神清之洞。
明日复寻，不见。
）松盖偃天坛。
试与刘夫子，重寻靖长官。
（刘几云：曾见人嵩山幽绝处，眼光如猫，意其为靖长官也。
）